ઘાટકોપરમાં જ્યારથી શૅર-અ-રિક્ષાની શરૂઆત થઈ છે ત્યારથી રિક્ષાવાળાઓ ખુલ્લેઆમ પૅસેન્જરોને લૂંટે છે. ટ્રાફિક-વિભાગ પણ આંખ આડા કાન કરતો આવ્યો છે. મંગળવારે લોકોએ આ બધો ઉશ્કેરાટ રિક્ષાઓ પર કાઢ્યો હતો. શૅર-અ-રિક્ષા શરૂ થઈ ત્યારથી શૉર્ટ રનનાં ભાડાં રિક્ષાવાળા લેવા તૈયાર જ નથી. જ્યાં અઢાર રૂપિયા ભાડું થાય છે ત્યાં રિક્ષાવાળાઓ ચાર પૅસેન્જર લઈને ચાલીસથી પચાસ રૂપિયા વસૂલ કરે છે. ગઈ કાલે આ રિક્ષાવાળાઓ વિરુદ્ધ તો પોલીસે કોઈ જ ઍક્શન લીધી નહોતી, પરંતુ રિક્ષાના ડૉકયુમેન્ટ્સ અને ડ્રાઇવરનાં લાઇસન્સ ચેક કરીને જેમાં ક્ષતિઓ જણાઈ હોય તેમની વિરુદ્ધ દંડાત્મક કાર્યવાહી કરવામાં આવી હતી.